

Vejledning i udarbejdelse af abstract til Dansk Delirium Konference 2027
På konferencen kan der præsenteres udviklings- og forskningsprojekter om organisk delirium. Bidrag fra alle faggrupper og sektorer er velkomne.
For at gøre det så tydeligt og præcist som muligt, er her opridset en række indholdsmæssige og redaktionelle krav, som et abstract skal opfylde. 

Krav til indhold
Abstractet skal tydeligt angive, om projektet er et kvalitetsudviklingsprojekt eller sundhedsfaglig forskning, beskrive hvordan projektet bidrager med ny viden til klinisk praksis, samt redegøre for resultaternes kliniske relevans og deres mulige overførbarhed til andre kliniske kontekster.

Abstractet skal bygges op efter følgende skabelon:
Titel
· Titlen skal dække arbejdets væsentligste indhold og være inspirerende/fængende
Forfatternes navne, titel og arbejdssted
· Hovedforfatter og/eller den der præsenterer projektet skal stå først. Øvrige forfatteres navne nævnes efter arbejdsindsats eller i alfabetisk orden. 
· Anfør stilling, evt. efter- og videreuddannelse, samt arbejdssted for samtlige forfattere.
Introduktion
· Beskriv udgangspunktet/problemstillingen, som ligger til grund for arbejdet (f.eks. hvad har inspireret jer til at gennemføre dette projekt) 
· Beskriv eksisterende viden på området og/eller anvendt en teoriramme
· Beskriv hvorvidt der er tale om et forskningsprojekt eller et udviklingsprojekt
Formål
· Hvad er formålet med projektet? Formål skal tage udgangspunkt i baggrundsbeskrivelsen, og bør formuleres kort og præcist – gerne i én sætning (der kan dog være flere delformål) 
Materiale/Metode
· Beskriv projektdesign (f.eks. spørgeskemaundersøgelse, interview, litteraturgennemgang, interventionsprojekt)
· Beskriv hvem der har deltaget (patient/personalegrupper, in- og eksklusionskriterier)
· Beskriv projektperioden (hvor og hvornår er undersøgelsen gennemført)
· Beskriv metoden, f.eks. hvilke måleinstrumenter/analysemetoder, der er anvendt (evt. kort beskrivelse af anvendt spørgeskema eller analysemetode)
· Beskriv hvordan data er analyseret
Resultater
· Præsentation af deltagere (antal deltagere og demografi, såsom køn, alder osv.)
· Beskriv resultaterne kort – hvad viste undersøgelsen?
· Vær opmærksom på, at der er overensstemmelse mellem styrken i jeres fund og den måde resultaterne beskrives
Konklusion og eventuelle anbefalinger
· Kort opsummering af de væsentligste fund. 
· Resultaternes betydning for klinisk praksis
Referencer (ikke obligatorisk)
· Udvælg max 3 centrale referencer (kun hvis der er plads) 
· Form:
· Ved tidsskrift: Forfatter(e). Titel. Tidsskrift årstal; udgave: sidetal
· Eks.: Sørensen EE, Bahnsen EB, Pedersen PU et al. Sygepleje tilbage til det basale. Fag & Forskning 2017; 01:52-57
· Ved bogkapitel: Forfatter(e). Titel på kapitel. I: Bogens titel. Redaktør(er). Forlag. Årstal. Udgave: sidetal 
· Ex.: Addison RB. A grounded hermeneutic editing approach. I: Doing qualitative research. Crabtree BF & Miller WL (red). SAGE Publications 1999. 2. udg.:145-161
Redaktionelle krav: 
· Abstractet må max fylde 1 A4-side, inkl. referencer, ekskl. titel og forfattere
· Skrifttype: Calibri
· Linjeafstand: 1,15
· Skriftstørrelse: 11 i brødtekst og størrelse 12/fed i overskrifter
· Top og bund margen: 3 cm
· Højre og venstre margen: 2 cm
· Ingen sidehoved eller sidefod
· Ingen bokse eller indsættelse af noter
· Sprog: dansk eller engelsk
· Skal udarbejdes som Word dokument – ikke PDF.

Kriterier for udvælgelse til mundtlig præsentation
Når I indsender jeres abstract, bedes I notere, hvorvidt I foretrækker at præsentere jeres arbejde mundtligt eller i form af en posterpræsentation. Den endelige beslutning om mundtlig præsentation eller posterpræsentation foretages af planlægningsgruppen. 
I udvælgelsen af abstracts til mundtlig præsentation prioriteres at:
· Både abstract og projektet er af høj metodisk kvalitet
· Data/resultater foreligger i forbindelse med indsendelse af abstract
· Oplægget bidrager med ny viden
· De udvalgte oplæg repræsenterer bredden ift. organisk delirium

